2020. gada 30. oktobrī Rīkojums Nr. 634

Rīgā (prot. Nr. 65 24. §)

**Par apropriācijas pārdali no Izglītības un zinātnes ministrijas budžeta uz valsts budžeta programmu 02.00.00 "Līdzekļi neparedzētiem gadījumiem"**

1. Atbalstīt apropriācijas pārdali no Izglītības un zinātnes ministrijas pamatbudžeta apakšprogrammām uz budžeta resora "74. Gadskārtējā valsts budžeta izpildes procesā pārdalāmais finansējums" programmu 02.00.00 "Līdzekļi neparedzētiem gadījumiem" 1 379 486 *euro* apmērā, tai skaitā:

1.1. 808 484 *euro* apmērā no apakšprogrammas 01.07.00 "Dotācija brīvpusdienu nodrošināšanai 1., 2., 3. un 4. klases izglītojamiem", lai lietderīgi izmantotu finansēšanas naudas plūsmas maiņas, kā arī 1., 2., 3. un 4. klases izglītojamo brīvpusdienām neizlietotos valsts budžeta līdzekļus;

1.2. 327 699 *euro* apmērā no apakšprogrammas 09.21.00 "Augstas klases sasniegumu sports", lai lietderīgi izmantotu Covid-19 izplatības dēļ pārceltajiem starptautiskajiem sporta pasākumiem (tai skaitā 2020. gada Vasaras Olimpiskajām spēlēm) piešķirtos valsts budžeta līdzekļus;

1.3. 188 303 *euro* apmērā no apakšprogrammas 09.09.00 "Sporta federācijas un sporta pasākumi", lai lietderīgi izmantotu Covid-19 izplatības dēļ atcelto starptautisko sporta pasākumu, kā arī sabiedriski nozīmīgu tautas un skolu jaunatnes sporta pasākumu organizēšanai Latvijā piešķirtos valsts budžeta līdzekļus;

1.4. 55 000 *euro* apmērā no apakšprogrammas 09.16.00 "Dotācija nacionālās nozīmes starptautisku sporta pasākumu organizēšanai Latvijā", lai lietderīgi izmantotu Covid-19 izplatības dēļ atceltā 2020. gada Eiropas čempionāta kadetiem džudo organizēšanai Latvijā piešķirtos valsts budžeta līdzekļus.

2. Izglītības un zinātnes ministrijai:

2.1. normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam;

2.2. nodrošināt, ka biedrība "Latvijas Olimpiskā komiteja" līdz 2020. gada 3. novembrim atmaksā saņemtos, bet neizlietotos valsts budžeta līdzekļus 327 699 *euro* apmērā;

2.3. nodrošināt, ka biedrība "Latvijas Sporta federāciju padome" līdz 2020. gada 3. novembrim atmaksā saņemtos, bet neizlietotos valsts budžeta līdzekļus 188 303 *euro* apmērā.

3. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par šā rīkojuma 1. punktā minēto apropriācijas pārdali un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.

Ministru prezidents A. K. Kariņš

Izglītības un zinātnes ministre I. Šuplinska